**KLAIPĖDOS MIESTO SAVIVALDYBĖS TARYBA**

**POSĖDŽIO PROTOKOLAS**

2014 m. kovo 26 d. Nr. T-3

Klaipėda

Posėdžio data – 2014 m. vasario 27 d.

Posėdžio pradžia – 9.00 val.

Posėdžio pirmininkas – V. Grubliauskas.

Klaipėdiečių tribūnoje pasisako G. Bazienė ir E. Kvederis.

Klaipėdos miesto savivaldybės tarybą (toliau – Taryba) sudaro 31 Tarybos narys. Posėdyje dalyvauja 29 Tarybos nariai, nedalyvauja – L. Skurpskelienė, B. Petrauskas, N. Čapas. Posėdyje dalyvaujančių Tarybos narių ir svečių sąrašai pridedami (1-3 priedai).

V. Grubliauskas informuoja apie Rusų aljanso frakcijos sudėties bei vadovo pasikeitimą.

SVARSTYTA. Darbotvarkės tvirtinimas.

V. Grubliauskas informuoja, kad pagrindinėje darbotvarkėje yra 17 klausimų, papildomų klausimų – 5.

J. Simonavičiūtė siūlo išbraukti 7-ą pagrindinės darbotvarkės klausimą „Dėl Klaipėdos miesto savivaldybės vardu sudaromų sutarčių pasirašymo tvarkos aprašo patvirtinimo“. Bendru sutarimu pritarta siūlymui.

V. Titovas siūlo išbraukti 2-ą pagrindinės darbotvarkės klausimą „Dėl Klaipėdos miesto savivaldybės tarybos 2012 m. sausio 26 d. sprendimo Nr. T2-1 „Dėl Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano patvirtinimo“ pakeitimo”. Balsavimu (už – 4, prieš – 21, susilaikė – 0) nepritarta siūlymui.

Balsavimu (už – 26, prieš – 2, susilaikė – 0) patvirtinta darbotvarkė (su pakeitimu).

DARBOTVARKĖ:

1. Dėl Klaipėdos miesto savivaldybės tarybos 2013 m. vasario 28 d. sprendimo Nr. T2-34 „Dėl Klaipėdos miesto savivaldybės 2013 metų biudžeto patvirtinimo“ pakeitimo. Pranešėja
R. Kambaraitė.

2. Dėl Klaipėdos miesto savivaldybės tarybos 2012 m. sausio 26 d. sprendimo Nr. T2-1 „Dėl Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano patvirtinimo“ pakeitimo. Pranešėja L. Prižgintienė.

3. Dėl įkainio už patiekalų gamybą nustatymo Klaipėdos miesto savivaldybės ikimokyklinio ugdymo įstaigose, mokyklose-darželiuose ir Regos ugdymo centre. PranešėjaL. Prižgintienė.

4. Dėl Klaipėdos regos ugdymo centro nuostatų patvirtinimo. Pranešėja L. Prižgintienė.

5. Dėl žemės sklypo Tilžės g. 51, Klaipėdoje, detaliojo plano koncepcijos patvirtinimo. Pranešėjas A Mureika.

6. Dėl teritorijos Smiltynėje, prie marių, atkarpoje nuo jachtklubo iki pakrantės rago už laivų kapinių, Klaipėdoje, detaliojo plano koncepcijos patvirtinimo. Pranešėjas A. Mureika.

7. Dėl olimpinės pamainos sportininkų finansavimo biudžetinėje įstaigoje Klaipėdos „Viesulo“ sporto centre. Pranešėjas M. Bagočius.

8. Dėl atleidimo nuo nekilnojamojo turto mokesčio mokėjimo. Pranešėja J. Uptienė.

9. Dėl likviduotų dėl bankroto ir iš Juridinių asmenų registro išregistruotų įmonių skolų už vietinę rinkliavą už komunalinių atliekų surinkimą ir tvarkymą nurašymo. Pranešėja D. Berankienė.

10. Dėl Klaipėdos miesto savivaldybės tarybos 2010 m. gruodžio 23 d. sprendimo
Nr. T2-361 „Dėl Mokinių vežiojimo organizavimo ir važiavimo išlaidų kompensavimo tvarkos aprašo patvirtinimo“ pakeitimo. Pranešėjas L. Dūda.

11. Dėl Klaipėdos miesto tvarkymo ir švaros taisyklių patvirtinimo. Pranešėja I. Šakalienė.

12. Dėl iš Savivaldybės biudžeto išlaikomų biudžetinių įstaigų automobilių įsigijimo, nuomos arba nuomos pagal veiklos nuomos sutartis. Pranešėja G. Paulikienė.

13. Dėl pritarimo sutarties projektui. Pranešėja G. Paulikienė.

14. Dėl turto perdavimo valdyti, naudoti ir disponuoti patikėjimo teise. Pranešėja
G. Paulikienė.

15. Dėl pripažinto netinkamu (negalimu) naudoti valstybei nuosavybės teise priklausančio nematerialiojo ir ilgalaikio materialiojo turto nurašymo ir likvidavimo. Pranešėja G. Paulikienė.

16. Dėl leidimo privatizuoti (pirkti) gyvenamąsias patalpas. Pranešėja G. Paulikienė.

17. Dėl pritarimo dalyvauti partnerio teisėmis *URBACT* projekte „Sveikas senėjimas“. Pranešėja A. Daujotienė.

18. Dėl Klaipėdos miesto savivaldybės tarybos 2011 m. gegužės 27 d. sprendimo
Nr. T2-170 „Dėl Klaipėdos miesto savivaldybės bendruomenės sveikatos tarybos sudarymo“ pakeitimo. Pranešėja J. Asadauskienė.

19. Dėl Klaipėdos miesto savivaldybės tarybos 2011 m. gegužės 27 d. sprendimo
Nr. T2-185 „Dėl Jūrinės kultūros koordinacinės tarybos sudėties patvirtinimo“ pakeitimo. Pranešėjas V. Pakalniškis.

20. Dėl Klaipėdos miesto savivaldybės tarybos 2011 m. lapkričio 24 d. sprendimo
Nr. T2-383 „Dėl Klaipėdos miesto tautinių mažumų tarybos prie Klaipėdos miesto savivaldybės tarybos sudėties patvirtinimo“ pakeitimo. Pranešėjas V. Pakalniškis.

21. Dėl Klaipėdos miesto savivaldybės tarybos 2011 m. balandžio 28 d. sprendimo
Nr. T2-128 „Dėl Klaipėdos miesto savivaldybės tarybos komitetų sudėčių patvirtinimo“ pakeitimo. Pranešėja V. Žvikienė.

V. Lupeika pasisako Vasaros estrados priežiūros bei mieto tvarkymo klausimais.

A. Barbšys pasisako paminėtinų datų organizavimo klausimais.

1. SVARSTYTA. Klaipėdos miesto savivaldybės tarybos 2013 m. vasario 28 d. sprendimo Nr. T2-34 „Dėl Klaipėdos miesto savivaldybės 2013 metų biudžeto patvirtinimo“ pakeitimas.

Pranešėja – R. Kambaraitė, Finansų skyriaus vedėja. Aiškina, kad sprendimo projektu siūloma keisti Klaipėdos miesto savivaldybės tarybos 2013 m. vasario 28 d. sprendimą „Dėl Klaipėdos miesto savivaldybės 2013 metų biudžeto patvirtinimo“, siekiant patikslinti biudžetą dėl lėšų valstybės kapitalo investicijų programoje numatytiems projektams finansuoti sumažinimo. Finansų ministerija grąžino pateiktą Klaipėdos miesto savivaldybės 2013 metų biudžeto pajamų ir išlaidų plano vykdymo ataskaitą, nes 2013 metų biudžeto pajamų ir išlaidų planas valstybės kapitalo investicijų programoje numatytiems projektams finansuoti nesutampa 200 tūkst. Lt su Finansų ministerijos duomenimis. Paaiškėjo, kad Kūno kultūros ir sporto departamentas perdavė Finansų ministerijai duomenis, kad Klaipėdos miesto savivaldybei 2013 metams patikslintas asignavimų planas, lyginant su patvirtintu – sumažintas 200 tūkst. Lt.

R. Taraškevičius klausia, ar yra išsiaiškintas kaltininkas.

J. Simonavičiūtė aiškina, kad Ekonomikos ir finansų departamentas vienašališkai atsisakė 200 tūkst. Lt, tačiau nepranešė Finansų skyriui, kad būtų atlikti pataisymai tiek veiklos plane, tiek biudžete.

V. Grubliauskas klausia, ar tikrai pokyčiai nebuvo derinti, ar savivaldybė turės finansinių nuostolių.

J. Simonavičiūtė sako, kad vidinio patikrinimo metu nustatyta, kad Ekonomikos ir finansų departamentas nederino su kitais departamentais rašto dėl pakeitimų. Finansinės atsakomybės nėra.

R. Taraškevičius sako, kad nuostoliai yra patirti, nes neįsisavinti 200 tūkst. Lt, kurie buvo numatyti baseino projektavimo darbams. Kodėl jie neįsisavinti, turėtų atsakyti R. Zulcas. Sprendimo projektui siūlo pritarti.

V. Čepas sako, kad 2013 metais įsisavinti 200 tūkst. Lt nebuvo galimybės, nes nebuvo galima daryti avansinio apmokėjimo. Todėl buvo sutarta, kad savivaldybei 200 tūkst. Lt daugiau bus skiriama 2014 metais. Teigia, kad Savivaldybės administracijos direktorių pasitarime apie pakeitimus pranešė. Kūno kultūros ir sporto departamentas savo žodį ištesėjo, šiais metais 200 tūkst. Lt yra pridėta.

A. Grublys sako, kad darbuotojai važiavo į Kūno kultūros ir sporto departamentą spręsti miesto problemos, todėl jiems reikia padėkoti, o ne ieškoti kaltų.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2013 m. vasario 28 d. sprendimo Nr. T2-34 „Dėl Klaipėdos miesto savivaldybės 2013 metų biudžeto patvirtinimo“ pakeitimo:

„1. Pakeisti Klaipėdos miesto savivaldybės tarybos 2013 m. vasario 28 d. sprendimą
Nr. T2‑34 „Dėl Klaipėdos miesto savivaldybės 2013 metų biudžeto patvirtinimo“, pakeistą Klaipėdos miesto savivaldybės tarybos 2013 m. gruodžio 18 d. sprendimu Nr. T2-313 „Dėl Klaipėdos miesto savivaldybės tarybos 2013 m. vasario 28 d. sprendimo Nr. T2-34 „Dėl Klaipėdos miesto savivaldybės 2013 metų biudžeto patvirtinimo“ pakeitimo“:

1.1. įrašyti 1 punkte vietoj skaičių „376220,4“, „387494,3“, „149928,7“ skaičius „376020,4“, „387294,3“, „149728,7“ ir šį punktą išdėstyti taip:

„1. Patvirtinti Klaipėdos miesto savivaldybės 2013 metų biudžetą – 376020,4 tūkst. litų prognozuojamų pajamų, 387294,3 tūkst. litų asignavimų (asignavimai viršija pajamas 11273,9 tūkst. litų), iš jų – 149728,7 tūkst. litų asignavimų iš specialios tikslinės dotacijos valstybinėms (valstybės perduotoms savivaldybėms) funkcijoms atlikti, mokinio krepšeliui finansuoti, valstybės investicijų programoje numatytoms kapitalo investicijoms finansuoti, savivaldybėms perduotoms įstaigoms išlaikyti, savivaldybių mokykloms (klasėms), turinčioms specialiųjų ugdymosi poreikio mokinių, finansuoti ir lėšų, gautų iš valstybės biudžeto pagal tarpusavio atsiskaitymus (1 ir 2 priedai).“;

1.2. įrašyti 2 punkte vietoj skaičiaus „26059,1“ skaičių „25859,1“ ir šį punktą išdėstyti taip:

„2. Patvirtinti savivaldybės biudžeto asignavimus išlaidoms – 361435,2 tūkst. litų, iš jų darbo užmokesčiui – 162260,9 tūkst. litų, ir turtui įsigyti – 25859,1 tūkst. litų.“;

1.3. pakeisti 1 priedo „Klaipėdos miesto savivaldybės 2013 metų biudžetas“ dalies „Pajamos“ 9, 13, 32, 34, 61 eilutes ir dalies „Asignavimai“ 35, 70, 73, 132, 134 eilutes:

1.3.1. įrašyti 9 eilutės 3 skiltyje vietoj skaičiaus „150222,3“ skaičių „150022,3“;

1.3.2. įrašyti 13 eilutės 3 skiltyje vietoj skaičiaus „149862,6“ skaičių „149662,6“;

1.3.3. įrašyti 32 eilutės 3 skiltyje vietoj skaičiaus „2038,0“ skaičių „1838,0“;

1.3.4. išbraukti 34 eilutės 3 skiltyje skaičių „200,0“;

1.3.5. įrašyti 61 eilutės 3 skiltyje vietoj skaičiaus „376220,4“ skaičių „376020,4“;

1.3.6. įrašyti 35 eilutės 3 skiltyje vietoj skaičiaus „19439,8“ skaičių „19239,8“, 6 skiltyje vietoj skaičiaus „17106,0“ skaičių „16906,0“;

1.3.7. įrašyti 70 eilutės 3 skiltyje vietoj skaičiaus „1536,7“ skaičių „1336,7“, 6 skiltyje vietoj skaičiaus „1534,0“ skaičių „1334,0“;

1.3.8. išbraukti 73 eilutės 3 ir 6 skiltyse skaičius „200,0“;

1.3.9. įrašyti 132 eilutės 3 skiltyje vietoj skaičiaus „387494,3“ skaičių „387294,3“, 6 skiltyje vietoj skaičiaus „26059,1“ skaičių „25859,1“;

1.3.10. įrašyti 134 eilutės 3 skiltyje vietoj skaičiaus „149928,7“ skaičių „149728,7“, 6 skiltyje vietoj skaičiaus „2223,8“ skaičių „2023,8“;

1.4. pakeisti 2 priedo „Klaipėdos miesto savivaldybės 2013 metų biudžeto asignavimai pagal programas“ 11 ir 15 eilutes:

1.4.1. įrašyti 11 eilutės dalies „Investicijų ir ekonomikos departamentas“ 4 skiltyje vietoj skaičiaus „1536,7“ skaičių „1336,7“, 7 skiltyje vietoj skaičiaus „1534,0“ skaičių „1334,0“;

1.4.2. įrašyti 11 eilutės dalies „Iš viso programai“ 4 skiltyje vietoj skaičiaus „16535,4“ skaičių „16335,4“, 7 skiltyje vietoj skaičiaus „1734,4“ skaičių „1534,4“;

1.4.3. įrašyti 15 eilutės 4 skiltyje vietoj skaičiaus „387494,3“ skaičių „387294,3“, 7 skiltyje vietoj skaičiaus „26059,1“ skaičių „25859,1“.

2. Skelbti apie šį sprendimą vietinėje spaudoje ir visą sprendimo tekstą – Klaipėdos miesto savivaldybės interneto tinklalapyje.“

BALSUOTA: už – 22, prieš – 0, susilaikė – 6.

2. SVARSTYTA. Klaipėdos miesto savivaldybės tarybos 2012 m. sausio 26 d. sprendimo Nr. T2-1 „Dėl Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano patvirtinimo“ pakeitimas.

Pranešėja – L. Prižgintienė, Švietimo skyriaus vedėja. Aiškina, kad sprendimo projekto esmė – įvertinus Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano įgyvendinimą, miesto švietimo situaciją, patikslinti ir patobulinti planą. Tikslas – sudaryti sąlygas plėtoti geros kokybės švietimą, didinti jo prieinamumą už protingą, savivaldybei pakeliamą kainą. Sprendimo projektas parengtas, atsižvelgiant į pasikeitusią Klaipėdos miesto demografinę, socialinę ir ekonominę būklę, vadovaujantis Mokyklų, vykdančių formaliojo švietimo programas, tinklo kūrimo taisyklėmis, patvirtintomis Lietuvos Respublikos Vyriausybės nutarimu. Planas apsvarstytas 43 mokyklų bendruomenėse. Jam pritarė 40 mokyklų, nepritarė – 3. Šis planas, kadangi jam nepritarė 3 mokyklos, teisės aktų nustatyta tvarka buvo pristatytas Lietuvos Respublikos švietimo ir mokslo ministerijai. Gautas ministerijos raštas su išvadomis ir siūlymais.

Siekiant įvertinti miesto švietimo situaciją 2013–2014 mokslo metais, visos miesto bendrojo ugdymo mokyklos buvo sugrupuotos į optimalias, problemines ir kritines, lyginant 5 sričių duomenis (vidutiniam mokiniui tenkantis ugdymo ir bendrasis plotas, išlaidos vidutiniam mokiniui nuo ugdymo ir bendrojo ploto, papildomai skiriamos mokinio krepšelio lėšos nuo trūkstamo poreikio) miesto vidurkio požiūriu. Taip pat vertintos 3 metų bendros ir kiekvienos mokyklos mokinių skaičiaus kaitos tendencijos, neužpildytų mokymosi vietų skaičius klasėse pagal Mokinio krepšelio nustatytą metodiką. Probleminėmis dėl per mažo mokinių skaičiaus nustatytos: Klaipėdos Ievos Simonaitytės, Andrejaus Rubliovo, „Saulėtekio“, pagrindinės mokyklos bei Salio Šemerio ir Naujakiemio suaugusiųjų gimnazijos. Daugiausia kritinių ir probleminių rodiklių surinko Klaipėdos Ievos Simonaitytės, Andrejaus Rubliovo, „Vyturio“ pagrindinės mokyklos bei Sendvario progimnazija. Įvertinus minėtos analizės duomenis ir mokyklų bendruomenių pasiūlymus, šiuo sprendimo projektu nauja redakcija išdėstomi Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano 1 priedas „Klaipėdos miesto bendrojo ugdymo mokyklų reorganizavimo, likvidavimo, pertvarkymo ir struktūros pertvarkymo planas“ ir 2 priedas „Mokytojų kvalifikacijų atnaujinimo ir įdarbinimo planas“. Naujojoje priedų redakcijoje patikslinamos 2012 metais pradėtų vykdyti priemonių formuluotės, išbraukiamos įvykdytos priemonės, planuojami papildomi miesto mokyklų tinklo pokyčiai.

Siūlomi pakeitimai projekte:

1) „Aitvaro“ gimnazijoje, atsižvelgus į bendruomenės prašymą, atidėti iki 2015-2016 mokslo metų nuotolinio mokymo vykdymą. Taip pat, atsižvelgus į „Santarvės pagrindinės mokyklos apsisprendimą, nevykdyti nuo 2014-2015 mokslo metų numatyto nuotolinio mokymo šioje mokykloje;

2) Baltijos gimnazijai ir Vitės pagrindinei mokyklai suteikti galimybę gauti lėšas iš valstybės biudžeto, kadangi jos moko mokinius stacionarinėse sveikatos priežiūros įstaigose iš viso regiono.

3) Gedminų pagrindinė mokykla paprašė leisti formuoti 1-8 kryptingo meninio ugdymo programas įgyvendinančiose klasėse.

4) Ievos Simonaitytės pagrindinę mokyklą pertvarkyti į jaunimo mokyklą.

5) Klaipėdos „Saulėtekio“ pagrindinės mokykloje pertvarką pradėti nuo 2015-2016 mokslo metų pradžios, nekomplektuojant 9 klases.

6) reorganizuoti Andrejaus Rubliovo pagrindinę mokyklą, prijungiant ją prie „Santarvės“ pagrindinės mokyklos, o jaunimo klasę nukreipiant į Naujakiemio suaugusiųjų gimnaziją;

7) reorganizuoti Salio Šemerio ir Naujakiemio suaugusiųjų gimnazijas sujungimo būdu iki 2014 m. rugsėjo 1 d. Po reorganizacijos siūloma mokyklai suteikti Salio Šemerio vardą.

Teigiamos pasekmės: bus sutaupytos 1 mokyklos pastato išlaikymui ir nepedagoginio personalo darbo užmokesčiui skiriamos lėšos; pagerės kitų mokyklų užpildomumas; bus sudaryta galimybė kryptingo meninio ugdymo programų įgyvendinimą tęsti „Santarvės“ pagrindinėje mokykloje.

Neigiamos pasekmės: dalis reorganizuojamų Andrejaus Rubliovo pagrindinės mokyklos, Salio Šemerio ir Naujakiemio suaugusiųjų gimnazijų mokytojų ir vadovų gali netekti darbo; darbuotojų išeitinėms kompensacijoms išmokėti reikės papildomų lėšų.

V. Titovas sako, kad kai kuriems rusų mokyklų moksleiviams reikės toli važiuoti į mokyklas. Klausia, ar plane tai yra įvertinta.

L. Prižgintienė sako, kad rusų mokoma kalba dėstomiems mokiniams buvo sudarytos galimybės mokytis Žvejybos uosto mikrorajone, tačiau mokiniai ir tėvai nepasirinko šios galimybės. Teigia, kad prieinamumas yra užtikrintas, nes neviršija leistinų atstumų.

A. Barbšys klausia, kaip bus sprendžiamas mokytojų perkvalifikavimo klausimas, kiek mokytojų bus atleista.

L. Prižgintienė sako, kad darbo netekti gali 61 pedagogas, tačiau 21 iš jų yra pensinio amžiaus, 21 dirba ne pagrindinėje darbovietėje. Pagrindinėje darbovietėje būtų 19 pedagoginių darbuotojų, tačiau kai kurie iš jų turi nedidelius darbo krūvius. Teigia, kad šiems mokytojams yra galimybės persikvalifikuoti.

V. Titovas klausia, ar toliau nuo mokyklų gyvenantys moksleiviai bus vežiojami į mokyklas. Taip pat prašo pakomentuoti Lietuvos Respublikos švietimo ir mokslo ministro poziciją šiuo klausimu.

L. Prižgintienė sako, kad moksleivių vežiojimo į mokyklas klausimą būtų galima spręsti, jei būtų didžiulis poreikis. Ministerija pritaria Andrejaus Rubliovo pagrindinės mokyklos reorganizavimui, tačiau siūlo suteikti galimybę šios mokyklos pradinių klasių mokiniams mokytis Baltijos mikrorajone veikiančioje švietimo įstaigoje. Teigia, kad lopšelyje-darželyje „Šermukšnėlė“ nuo rugsėjo 1 d. bus atlaisvintas vienas korpusas, jį būtų galima pritaikyti pradinėms klasėms. Pažymi, kad reiškia tik savo nuomonę kaip galima išspręsti problemą.

L. Petraitienė sako, kad Lietuvos Respublikos Vyriausybės nutarimo nuostatomis iki
2014 m. vasario 1 d. privaloma patikslinti bendrojo ugdymo mokyklų tinklo pertvarkos bendruosius planus, o šiandien jau yra vasario 27 d.

L. Prižgintienė sako, kad sprendimo projekto pirmasis variantas buvo paruoštas laiku. Lietuvos savivaldybių asociacijoje buvo diskutuota, kad šis terminas nėra tinkamas, nes tuo metu dar nėra rodiklių. Tinklo pertvarkos projektą Savivaldybės administracija pateikė laiku, ir jei nebūtų buvę pasiūlymų, jis būtų priimtas laiku.

N. Istomina prašo supažindinti su Lietuvos Respublikos švietimo ir mokslo ministerijos pozicija dėl siūlomų mokyklų pertvarkos. Klausia, ar visų mokyklų bendruomenės pritarė pertvarkai.

V. Grubliauskas supažindina su Lietuvos Respublikos švietimo ir mokslo ministerijos teikiamomis išvadomis ir siūlymais.

L. Prižgintienė sako, kad pertvarkai pritarė 40 mokyklų bendruomenių, 3 mokyklos po antrojo svarstymo nepritarė pertvarkai.

L. Petraitienė klausia, ar bus ekonominis efektas ir kuo jis yra pagrįstas.

L. Prižgintienė sako, kad visas ekonominis efektas yra skaičiuojamas kaip ilgalaikis. Jis gali būti tiksliai paskaičiuotas tik žinant, kiek mokytojų gali įsidarbinti, kiek nenorės įsidarbinti, kiek pasinaudos išeitinėmis išmokomis. Andrejaus Rubliovo mokyklos fondas – 1 780 tūkst. Lt. ir jis atitektų kitoms mokykloms.

J. Simonavičiūtė sako, kad stačiatikių bendruomenė svarsto privačios mokyklos atsiradimo klausimą. Yra duotas iš Savivaldybės administracijos patikinimas, kad dalį Andrejaus Rubliovo mokyklos pastato su inventoriumi panaudai būtų galima atiduoti tai mokyklai. Jei mokyklos nebus, tai pastatas galėtų būti panaudotas socialinėms reikmėms.

V. Grubliauskas sako, kad yra Lietuvos Respublikos švietimo ir mokslo ministerijos išaiškinimas, kad norint įsteigti privačią stačiatikių mokyklą, pirmiausia reikia atlikti kai kuriuos teisinius veiksmus.

V. Čepas pažymi, kad projektu siūloma reorganizuoti ne vien Andrejaus Rubliovo pagrindinę mokyklą, bet posėdyje tendencingai kalbama tik apie ją.

V. Titovas siūlo atidėti Andrejaus Rubliovo pagrindinės mokyklos reorganizavimą metams.

V. Vlasovas sako, kad Rusų aljanso frakcija siūlo: „Atidėti Andrejaus Rubliovo pagrindinės mokyklos reorganizaciją iki 2015 metų, kada trys mokyklos: „Saulėtekio“, „Simonaitytės“ ir Andrejaus Rubliovo, turinčios vienodus rodiklius, turės tokias pačias reorganizacijos sąlygas.“.

A. Balnionienė siūlo, kad Švietimo skyrius ateityje vykdytų pastovią švietimo įstaigų studiją. Taip pat siūlo pavesti Savivaldybės administracijai pasirūpinti profesionaliomis personalo valdymo, pokyčių valdymo ir darbuotojų perkvalifikavimo priemonėmis.

L. Petraitienė mano, kad būtų tikslinga nepritarti šiam pertvarkos planui.

N. Istomina siūlo, kad Švietimo skyrius nustatytų kriterijus – pagal kokį mokinių skaičių mokyklos yra sujungiamos arba prijungiamos. Mano, kad turi būti priimtas toks sprendimas, kad gerai būtų miestui.

Pertrauka.

R. Cibauskas siūlo daugiau dėmesio skirti švietimo sistemai.

S. Budinas sako, kad yra atsižvelgta į visus argumentus, pasiūlymus. Siūlo pertvarkai pritarti.

A. Barbšys siūlo Savivaldybės administracijai labiau bendradarbiauti su Darbo birža darbuotojų perkvalifikavimo klausimu. Sako, kad reikia išsaugoti dviejų sujungiamų mokyklų branduolius. Pritaria sprendimo projektu siūlomam Andrejaus Rubliovo reorganizavimui.

V. Lupeika siūlo spręsti Saulėtekio pagrindinės mokyklos moksleivių, gyvenančių toliau nuo mokyklos, vežiojimo į mokyklą klausimą.

R. Taraškevičius sako, kad rengėjai atsižvelgė į Finansų ir ekonomikos komiteto pastabą. Siūlo pritarti pateiktam sprendimo projektui.

A. Šulcas siūlo balsuoti ir priimti sprendimą.

I. Šiaškienė praneša, kad siekiant išvengti viešųjų ir privačiųjų interesų konflikto balsavime nedalyvaus.

V. Grubliauskas sako, kad Taryba turi priimti sprendimus, kuriais būtų gerinama moksleivių ugdymo kokybė.

L. Juknienė kalba, kad Lietuvos švietimo įstaigų profesinės sąjungos Klaipėdos miesto susivienijimas iš esmės pritaria Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrajam planui. Taip pat pritaria Andrejaus Rubliovo pagrindinės mokyklos prijungimui prie Klaipėdos „Santarvės“ pagrindinės mokyklos. Klaipėdos „Saulėtekio“ pagrindinės mokyklos prijungimui prie Klaipėdos Sendvario progimnazijos nuo 2015 metų nepritaria. Teigia, kad privaloma parengti mokytojų užimtumo programą. Siūlo priimti racionalius siūlymus, kurie tenkintų visą švietimo bendruomenę.

L. Prižgintienė informuoja, kad Ugdymo ir jaunimo reikalų bei Finansų ir ekonomikos komitetai sprendimo projektui pritarė su pastabomis. Siūlomi pakeitimai yra susiję su 2.4 ir 2.5 papunkčiais. Atsižvelgiant į komitetų pastabas, plane, prie Klaipėdos „Saulėtekio“ pagrindinės mokyklos, siūlo įrašyti „Nuo 2015–2016 m. m. pradedamas struktūros pertvarkymas, nepriimant mokinių į devintąsias klases“, pakeisti skaičius grafoje „Pokyčių pabaiga“ ir įrašyti „2016-09-01“, prie pastabų išbraukti „Nuo 2015-2016 m. m. reorganizuojama, prijungiant prie Klaipėdos Sendvario progimnazijos“; prie Klaipėdos Sendvario progimnazijos palikti tuščias eilutes. Bendru sutarimu pritarta siūlomiems pakeitimams.

V. Grubliauskas siūlo apsispręsti dėl Socialinių reikalų komiteto pastabos: „plane neįvardinti naujai sujungtos suaugusiųjų gimnazijos pavadinimo (Klaipėdos Salio Šemerio suaugusiųjų gimnazija).“

L. Prižgintienė sako, kad komitetas įrašė pastabą ir pasiūlė bendruomenėms susitarti dėl mokyklos pavadinimo. Mano, kad tai yra teisinga.

Bendru sutarimu pritarta Socialinių reikalų komiteto siūlymui.

V. Grubliauskas siūlo apsispręsti dėl Rusų aljanso frakcijos siūlymo atidėti Andrejaus Rubliovo pagrindinės mokyklos reorganizaciją iki 2015 metų. Aiškina, kad vadovaujantis Tarybos reglamento 22.2 papunkčiu, negali teikti balsavimui frakcijos siūlymo.

V. Titovas sako, kad vadovaujantis Lietuvos Respublikos vietos savivaldos įstatymu, Tarybos narys gali teikti siūlymus ir raštu, ir žodžiu.

V. Grubliauskas cituoja įstatymo punkto pabaigą „...vadovaujantis Tarybos reglamento nustatyta tvarka“.

NUSPRĘSTA. Pritarti sprendimo projektui (su pakeitimais). Priimti sprendimą dėl Klaipėdos miesto savivaldybės tarybos 2012 m. sausio 26 d. sprendimo Nr. T2-1 „Dėl Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano patvirtinimo“ pakeitimo:

„1. Pakeisti Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo planą, patvirtintą Klaipėdos miesto savivaldybės tarybos 2012 m. sausio 26 d. sprendimu Nr. T2-1 „Dėl Klaipėdos miesto savivaldybės bendrojo ugdymo mokyklų tinklo pertvarkos 2012–2015 metų bendrojo plano patvirtinimo“:

1.1. išdėstyti 1 priedą „Klaipėdos miesto bendrojo ugdymo mokyklų reorganizavimo, likvidavimo, pertvarkymo ir struktūros pertvarkymo planas“ nauja redakcija (pridedama);

1.2. išdėstyti 2 priedą „Mokytojų kvalifikacijų atnaujinimo ir įdarbinimo planas“ nauja redakcija (pridedama).

2. Skelbti apie šį sprendimą vietinėje spaudoje ir visą sprendimo tekstą – Klaipėdos miesto savivaldybės interneto tinklalapyje.“

BALSUOTA: už – 21, prieš – 3, susilaikė – 3.

3. SVARSTYTA. Įkainio už patiekalų gamybą nustatymas Klaipėdos miesto savivaldybės ikimokyklinio ugdymo įstaigose, mokyklose-darželiuose ir Regos ugdymo centre.

Pranešėja – L. Prižgintienė, Švietimo skyriaus vedėja. Aiškina, kad sprendimo projektu siekiama nustatyti vienos dienos įkainį 1,60 Lt už patiekalų gamybą darbuotojams, dirbantiems ir pasirinkusiems maitinimo paslaugą ikimokyklinio ugdymo įstaigose, mokyklose-darželiuose bei Regos ugdymo centre (toliau – RUC), taip pat RUC Socialinio skyriaus ugdytiniams. Tikslas – įteisinti įkainį už patiekalų gamybą, nepriklausomai nuo darbuotojų ar RUC Socialinio skyriaus ugdytinių pasirinktų maitinimosi skaičių tą dieną. Uždavinys – nustatyti įkainį už patiekalų gamybą, pasirinkusiems maitinimo paslaugą.

NUSPRĘSTA. Pritarti sprendimo projektui. Priimti sprendimą dėl įkainio už patiekalų gamybą nustatymo Klaipėdos miesto savivaldybės ikimokyklinio ugdymo įstaigose, mokyklose-darželiuose ir Regos ugdymo centre:

„1. Nustatyti vienos dienos įkainį – 1,60 Lt už patiekalų gamybą darbuotojams, dirbantiems ir pasirinkusiems maitinimo paslaugą ikimokyklinio ugdymo įstaigose, mokyklose-darželiuose bei Regos ugdymo centre, ir Regos ugdymo centro Socialinio skyriaus ugdytiniams.

2. Skelbti šį sprendimą Teisės aktų registre ir Klaipėdos miesto savivaldybės interneto tinklalapyje.“

BALSUOTA: už – 24, prieš – 0, susilaikė – 1.

4. SVARSTYTA. Klaipėdos regos ugdymo centro nuostatų patvirtinimas.

Pranešėja – L. Prižgintienė, Švietimo skyriaus vedėja. Aiškina, kad sprendimo projekto esmė – pakeisti Klaipėdos regos ugdymo centro nuostatus, kurie neatitinka teisės aktų reikalavimų. Nuostatuose yra aptarti įstaigos veiklos tikslai, uždaviniai, asmenų priėmimo į įstaigą tvarka bei švietimo pagalbos ir neformaliojo švietimo paslaugų teikimo sąlygos.

1. Barbšys klausia, kokie išsilavinimo dokumentai centro ugdytiniams bus išduodami.

L. Prižgintienė sako, kad bus išduodami pažymėjimai apie programos baigimą.

A. Barbšys klausia, ar centre yra sudarytos visos sąlygos nuostatuose numatytai veiklai vykdyti.

L. Prižgintienė sako, kad šiuo metu sąlygos centro veiklai yra sudarytos neblogos.

NUSPRĘSTA. Pritarti sprendimo projektui. Priimti sprendimą dėl Klaipėdos regos ugdymo centro nuostatų patvirtinimo:

„1.Patvirtinti Klaipėdos regos ugdymo centro nuostatus (pridedama).

1. Įgalioti Laimą Baranauskienę, Klaipėdos regos ugdymo centro direktorę, pasirašyti nuostatus ir įregistruoti juos Juridinių asmenų registre.
2. Pripažinti netekusiu galios Klaipėdos miesto savivaldybės administracijos direktoriaus 2006 m. gruodžio 13 d. įsakymą Nr. AD1-2792 „Dėl Klaipėdos regos ugdymo centro nuostatų patvirtinimo ir įgaliojimų suteikimo“.

BALSUOTA: už – 26, prieš – 0, susilaikė – 0.

5. SVARSTYTA. Žemės sklypo Tilžės g. 51, Klaipėdoje, detaliojo plano koncepcijos patvirtinimas.

Pranešėjas – A. Mureika, Architektūros ir miesto planavimo skyriaus vedėjas. Aiškina, kad sprendimo priėmimas leis rengti kitą teritorijų planavimo dokumento rengimo etapą – sprendinių konkretizavimo stadiją. Sprendimo projektas parengtas detaliojo planavimo organizatoriaus UAB „Tilžės turgus“ 2014 m. sausio 8 d. prašymo pagrindu. Teritorijų planavimo dokumentų rengimo etape yra atlikta esamos būklės analizė, parengta koncepcija. Parengtas strateginio pasekmių aplinkai vertinimo atrankos dokumentas. Planavimo organizatorius – UAB „Tilžės turgus“ priėmė sprendimą, kad strateginis pasekmių aplinkai vertinimas nebus atliekamas. Viešinimo procedūros atliktos nustatyta tvarka.

1. Grublys sako, kad UAB „Tilžės turgus“ per 10 metų neįvykdė savo įsipareigojimo sutvarkyti priešais turgų esančią automobilių statymo aikštelę, todėl jam neaišku, kodėl sudaromos palankios sąlygos bendrovei įgyvendinti naujus projektus.
2. Mureika sako, kad infrastruktūros plėtojimo sutartis buvo pasirašyta 2001 metais. Juridinio skyriaus buvo užklausta, ar būtų galima dabar reikšti pretenziją bendrovei ir neleisti jai įgyvendinti sprendinių pagal šį planą. Buvo gautas atsakymas, kad šiuo metu yra neperspektyvu kreiptis į teismą, nes pasirašyta sutartis galiojo iki 2002 metų ir ieškinys būtų atmestas. Teigia, kad situacija turgaus prieigose per tą laiką pagerėjo – buvo įrengta sankryža ir eismo problemų, kurios buvo prieš 10 metų, nebėra. Aikštelė kitoje gatvės pusėje buvo dengta skalda, bet per ilgą laiką ji susidėvėjo.

Z. Šličytė klausia, ar sutartyje buvo numatytos netesybos.

J. Simonavičiūtė sako, kad aikštelė priklauso Klaipėdos miesto savivaldybei. Mano, kad pagal naująjį detalųjį planą UAB „Tilžės turgus“ ši aikštelė yra nereikalinga, todėl miestas pats turėtų spręst, ką su ja daryti.

A. Barbšys sako, jei aikštelė turgui yra nereikalinga, tai reikia ją uždaryti ir neleisti važiuoti į ją. Tačiau tada neaišku, kaip be jos turgus 5 metus turgus gyvuos.

A. Mureika sako, kad organizatorius numato viską įsirengti savo sklypo ribose.

R. Staševičiūtė sako, kad Teritorijų planavimo komitetas mano, kad šalia turgaus reikia įrengti daugiau eismo reguliavimo priemonių nei yra dabar, arba įrodyti, kad yra tinkamos dabartinės. Komitetas siūlo priimti protokolinį pavedimą: „detaliojo plano sprendiniuose konkretinti įvažiavimo ir išvažiavimo iš turgaus srautus.“

A. Barbšys sako, kad Savivaldybės administracija turėtų spręsti aikštelės, esančios priešais turgų, eksploatavimo klusimą. Taip pat mano, kad geriau būtų, jei prie turgaus kas dešimt metrų nebūtų sankryžų, o būtų viena.

V. Grubliauskas siūlo apsispręsti dėl Teritorijų planavimo komiteto siūlomo protokolinio pavedimo.

Bendru sutarimu pritarta protokoliniam pavedimui: pavesti Savivaldybės administracijaidetaliojo plano sprendiniuose konkretinti įvažiavimo ir išvažiavimo iš turgaus srautus.

NUSPRĘSTA.

5.1. Pritarti sprendimo projektui. Priimti sprendimą dėl žemės sklypo Tilžės g. 51, Klaipėdoje, detaliojo plano koncepcijos patvirtinimo:

„1. Patvirtinti žemės sklypo Tilžės g. 51, Klaipėdoje, detaliojo plano koncepciją (pridedama – brėžinys ir aiškinamasis raštas).

2. Skelbti apie šį sprendimą vietinėje spaudoje ir visą sprendimo tekstą – Klaipėdos miesto savivaldybės interneto tinklalapyje.

Šis sprendimas gali būti skundžiamas ikiteismine tvarka Valstybinei teritorijų planavimo ir statybos inspekcijai prie Aplinkos ministerijos per vieną mėnesį nuo sprendimo paskelbimo dienos.“

5.2. Priimti protokolinį pavedimą (bendru sutarimu): pavesti Savivaldybės administracijai detaliojo plano sprendiniuose konkretinti įvažiavimo ir išvažiavimo iš turgaus srautus.

BALSUOTA: už – 28, prieš – 0, susilaikė – 0.

6. SVARSTYTA. Teritorijos Smiltynėje, prie marių, atkarpoje nuo jachtklubo iki pakrantės rago už laivų kapinių, Klaipėdoje, detaliojo plano koncepcijos patvirtinimas.

Pranešėjas – A. Mureika, Architektūros ir miesto planavimo skyriaus vedėjas. Aiškina, kad sprendimo priėmimas leis rengti kitą teritorijų planavimo dokumento rengimo etapą – sprendinių konkretizavimo stadiją. Sprendimo projektas parengtas detaliojo plano rengėjos UAB „Nemuno deltos projektai“ 2013 m. gruodžio 31 d. prašymo pagrindu. Teritorijų planavimo dokumentų rengimo etape yra atlikta esamos būklės analizė, parengta koncepcija. Parengtas strateginio pasekmių aplinkai vertinimo dokumentas, kuris 2013-10-14 apsvarstytas su visuomene, gautos vertinimo subjektų pritarimo išvados. Detaliojo planavimo tikslai – suplanuoti rekreacinę infrastruktūrą (dviračių, pėsčiųjų takus, jachtų bei rekreacijai skirtų laivų švartavimą ir aptarnavimo objektus), išnagrinėti inžinerinės infrastruktūros įrengimo galimybes, planuoti gaisrų gesinimo įrangą, numatyti krantų tvirtinimą ir transporto organizavimo gerinimo priemones.

A. Grublys prašo, rengiant detalųjį planą, stengtis išsaugoti senojo geležinkelio pylimą.

A. Mureika sako, kad tai yra geras pastebėjimas ir į jį sprendiniuose bus atsižvelgta.

V. Lupeika klausia, kodėl taip ilgai nebuvo parengtas projektas.

A. Mureika sako, kad projekto rengimas buvo sustabdytas dėl rengiamo teritorijos tvarkymo plano, be to buvo neatitikimai generaliniame plane. Šiais metais planuojama įgyvendinti sprendinius.

R. Taraškevičius sako, kad Teritorijų planavimo komitetas sprendimo projektą išsamiai išnagrinėjo, todėl siūlo jam pritarti.

NUSPRĘSTA. Pritarti sprendimo projektui. Priimti sprendimą dėl teritorijos Smiltynėje, prie marių, atkarpoje nuo jachtklubo iki pakrantės rago už laivų kapinių, Klaipėdoje, detaliojo plano koncepcijos patvirtinimo:

„1. Patvirtinti teritorijos Smiltynėje, prie marių, atkarpoje nuo jachtklubo iki pakrantės rago už laivų kapinių, Klaipėdoje, detaliojo plano koncepciją (pridedama – brėžinys ir aiškinamasis raštas).

2. Skelbti apie šį sprendimą vietinėje spaudoje ir visą sprendimo tekstą – Klaipėdos miesto savivaldybės interneto tinklalapyje.

Šis sprendimas gali būti skundžiamas ikiteismine tvarka Valstybinei teritorijų planavimo ir statybos inspekcijai prie Aplinkos ministerijos per vieną mėnesį nuo sprendimo paskelbimo dienos.“

BALSUOTA: už – 23, prieš – 1, susilaikė – 0.

7. SVARSTYTA. Olimpinės pamainos sportininkų finansavimas biudžetinėje įstaigoje Klaipėdos „Viesulo“ sporto centre.

Pranešėjas – M. Bagočius, Sporto ir kūno kultūros skyriaus vedėjas. Aiškina, kad sprendimo projektu siūloma patvirtinti sportininkų priėmimo į biudžetinės įstaigos Klaipėdos „Viesulo“ sporto centro Olimpinės pamainos sportininkų ugdymo skyrių atrankos kriterijus. Klaipėdos miesto savivaldybės taryba 2013 m. gegužės 30 d. sprendimu patvirtino sporto šakų, finansuojamų Klaipėdos miesto savivaldybės biudžetinėse sporto įstaigose, sąrašą. Šių sporto šakų sportininkų ugdymas vyksta iki 19 metų. Nuo 2014 metų sausio 1 d. reorganizuotame BĮ „Viesulo“ sporto centre yra numatytas atskiras padalinys – Olimpinės pamainos sportininkų ugdymo skyrius, kuriame vykdomas didelio sportinio meistriškumo sportininkų ugdymas, sudarant specialias sąlygas, kurios leistų įgyti fizinį, techninį ir psichologinį pasirengimą, reikalingą siekiant pačių geriausių sporto rezultatų. BĮ „Viesulo“ sporto centro nuostatuose numatyta, kad olimpinės pamainos sportininkų priėmimas vykdomas įstaigos direktoriaus patvirtinta tvarka. Siekiant, kad olimpinės pamainos sportininkai (virš 19 metų) sistemingai ugdytųsi ir siektų aukštų sportinių rezultatų, siūloma nustatyti šiuos pagrindinius sportininkų atrankos kriterijus: sporto šakos atitiktis, sportininko amžiaus atitiktis (iki 29 metų), sportininko pasiekti rezultatai tam tikro lygio varžybose, pasiekti aukšti techniniai rezultatai rungtyje ir kt. Sporto šakos atitikties kriterijai nustato, kad sporto šaka turi būti olimpinė, individuali ir vystoma Klaipėdos miesto savivaldybės teritorijoje. Šiam sportininkų atrankos kriterijų sąrašui pritarė Visuomeninė sporto taryba.

Finansų ir ekonomikos komitetas sprendimo projektui pritarė su pastaba – nustatyti, kad šis sprendimas galiotų tik iki šių metų pabaigos.

R. Taraškevičius pasiūlė priimti protokolinį pavedimą: „Įpareigoti Klaipėdos miesto savivaldybės administraciją iki 2014 metų liepos 1 dienos kreiptis į Kūno kultūros ir sporto departamentą prie Lietuvos Respublikos Vyriausybės bei į Lietuvos tautinio olimpinio komiteto vadovybę dėl Klaipėdos mieste steigiamo regioninio aukšto sportinio meistriškumo sporto centro bendro finansavimo. Tik gavus atsakymą iš šių valstybinių institucijų, įvertinti tokio centro veiklos finansavimo galimybes 2015-2017 metų veiklos plane bei 2015 metų miesto biudžete.“

V. Grubliauskas sako, kad Finansų ir ekonomikos komitetas pritarė sprendimo projektui su siūlymu papildyti sprendimo projekto 1-ą punktą žodžiais“ tik šiais metais“ bei visą punktą išdėstyti taip: „1. Finansuoti tik šiais metais olimpinės pamainos sportininkų ugdymą biudžetinėje įstaigoje Klaipėdos „Viesulo“ sporto centre, jei LR Vyriausybė neprisidės prie šios įstaigos išlaikymo“. Klausia, ar žodžiai „jei LR Vyriausybė neprisidės prie šios įstaigos išlaikymo“ sprendime nebūtų pertekliniai, kadangi jų esmė atsispindi R. Taraškevičiaus siūlomame protokoliniame pavadinime.

M. Bagočius sako, kad tiek komiteto, tiek R. Taraškevičiaus siūlymuose, atsispindi tie patys dalykai.

A. Barbšys klausia, kam reikalingas šis ugdymo skyrius, anksčiau apsieita be jo.

M. Bagočius sako, kad anksčiau aukšto meistriškumo sportininkai buvo ugdomi visose sporto įstaigose. Taryba pritarė atskiro padalinio, kuriame būtų ugdomi aukšto meistriškumo sportininkai, sukūrimui.

V. Lupeika sako, kad badmintono sporto šaka nepateko į finansuojamų miesto sporto šakų sąrašą, tačiau sportininkų atrankos kriterijų sąraše ji yra įrašyta.

M. Bagočius sako, kad aukšto meistriškumo sportininkai, atitinkantys atrankos kriterijus, nežiūrint į tai, ar finansavimą gauna iš biudžeto lėšų, ar iš „sportininko krepšelio“, gali būti ugdomi šiame sporto centre.

A. Barbšys mano, kad yra siekiama sukurti naują skyrių, kuriame atsirastų naujų etatų.

S. Budinas sako, kad tikslas yra padalinį išvystyti į regioninį sporto centrą, kuris būtų finansuojamas ne tik savivaldybės, bet ir valstybės. Teigia, kad nesiekiama kurti naujo administracinio padalinio, naujų etatų.

V. Čepas siūlo pritarti sprendimo projektui ir siekti, kad prie aukšto meistriškumo sportininkių ugdymo daugiau prisidėtų valstybė.

I. Romanovas nepritaria siūlymui įrašyti „finansuoti sportininkų ugdymą tik šiais metais“, nes tai reikštų, kad kitais metais, jei Lietuvos Respublikos Vyriausybė jų nerems, savivaldybė taip pat neskirs lėšų.

A. Grublys sako, kad skyrius steigiamas tam, kad būtų galima pamatyti, kaip ugdomi talentingi vaikai. Sąlyga „tik metams“ įvedama tam, kad priversti trenerius savarankiškai dirti, ir kad jie ieškotų naujų sporto vadybos formų, rėmėjų.

A. Šulcas sako, kad Finansų ir ekonomikos komiteto siūlymas įrašyti į sprendimą finansuoti sportininkus tik šiais metais reiškia, kad dėl jų finansavimo kitais metais Taryba turės apsispręsti tvirtindama kitų metų biudžetą. Bet tai būtų labai aiškus signalas Lietuvos Respublikos Vyriausybei ir Lietuvos Respublikos sporto komitetui, kad aukšto meistriškumo sportininkų finansavimas yra valstybės funkcija. Siūlo pritarti sprendimo projektui su pakeitimu.

Z. Šličytė sako, kad geriau būtų apsieiti be žodelio „tik“ ir vietoj jo įrašyti „finansuoti 2014 metais“, nes priešingu atveju sportininkai galvos, kad savivaldybė centro sportininkus finansuos tik vienerius metus.

R. Taraškevičius pritaria Z. Šličytės siūlymui. Taip pat siūlo protokolinio pavedimo vykdymo kontrolę pavesti vykdyti mero pavaduotojui, kuruojančiam sporto sritį – V. Čepui.

V. Grubliauskas siūlo Tarybai apsispręsti dėl tokio komiteto siūlymo, koks jis yra pateiktas, tik su redakcinio pobūdžio pakeitimu, kurį pasiūlė Z. Šličytė – išbraukti žodį „tik“. Bendru pritarimu pritarta siūlymui iš komiteto siūlomo sprendimo projekto pakeitimo pirmo punkto išbraukti žodį „tik“.

V. Grubliauskas siūlo sprendimo projekto 1 punktą išdėstyti taip: „1. Finansuoti šiais metais olimpinės pamainos sportininkų ugdymą biudžetinėje įstaigoje Klaipėdos „Viesulo“ sporto centre.“. Bendru sutarimu pritarta siūlymui.

V. Grubliauskas siūlo apsispręsti dėl R. Taraškevičiaus siūlomo protokolinio pavedimo: „Įpareigoti Klaipėdos miesto savivaldybės administraciją iki 2014 metų liepos 1 dienos kreiptis į Kūno kultūros ir sporto departamentą prie Lietuvos Respublikos Vyriausybės bei į Lietuvos tautinio olimpinio komiteto vadovybę dėl Klaipėdos mieste steigiamo regioninio aukšto sportinio meistriškumo sporto centro bendro finansavimo. Tik gavus atsakymą iš šių valstybinių institucijų, įvertinti tokio centro veiklos finansavimo galimybes 2015-2017 metų veiklos plane bei 2015 metų miesto biudžete.“ Bendru sutarimu pritarta siūlomam protokoliniam pavedimui.

NUSPRĘSTA.

7.1. Pritarti sprendimo projektui (su pakeitimu). Priimti sprendimą dėl olimpinės pamainos sportininkų finansavimo biudžetinėje įstaigoje Klaipėdos „Viesulo“ sporto centre:

„1. Finansuoti šiais metais olimpinės pamainos sportininkų ugdymą biudžetinėje įstaigoje Klaipėdos „Viesulo“ sporto centre.

2. Patvirtinti Sportininkų priėmimo į biudžetinės įstaigos Klaipėdos „Viesulo“ sporto centro Olimpinės pamainos sportininkų ugdymo skyrių atrankos kriterijų sąrašą (pridedama).

3. Skelbti šį sprendimą Teisės aktų registre ir Klaipėdos miesto savivaldybės interneto tinklalapyje.“

7.2. Priimti protokolinį pavedimą (bendru sutarimu):

„Įpareigoti Klaipėdos miesto savivaldybės administraciją iki 2014 metų liepos 1 dienos kreiptis į Kūno kultūros ir sporto departamentą prie Lietuvos Respublikos Vyriausybės bei į Lietuvos tautinio olimpinio komiteto vadovybę dėl Klaipėdos mieste steigiamo regioninio aukšto sportinio meistriškumo sporto centro bendro finansavimo. Tik gavus atsakymą iš šių valstybinių institucijų, įvertinti tokio centro veiklos finansavimo galimybes 2015-2017 metų veiklos plane bei 2015 metų miesto biudžete.“

BALSUOTA: už – 26, prieš – 0, susilaikė – 1.

8. SVARSTYTA. Atleidimas nuo nekilnojamojo turto mokesčio mokėjimo.

Pranešėja – J. Uptienė, Mokesčių skyriaus vedėja. Aiškina, kad sprendimo projektu siūloma suteikti nekilnojamojo turto mokesčio (toliau – NTM) už 2013 metus lengvatą juridiniams ir fiziniams asmenims, kurie vykdo tam tikrą veiklą Klaipėdos miesto istorinėse dalyse – UAB „Klaipėdos antikvariatas“, UAB „ŽALIASIS DRAKONAS“, UAB „Tiltų baras“, UAB „KLAIPĖDOS ŽUVĖDRA“, UAB „UNIDA“, UAB „Zizi namai“, UAB „BURĖ“, UAB „Bankroto vadyba“, D. Strukčinskienės prekybinei firmai ir fiziniams asmenims A.K. ir K.M. *(duomenys neskelbtini).* Teikiamo sprendimo projekto tikslas ir uždaviniai – vadovaujantis Klaipėdos miesto savivaldybės tarybos sprendimu patvirtintomis NTM lengvatų teikimo tvarkomis ir jose nustatytais reikalavimais, priimti sprendimą dėl NTM lengvatų suteikimo asmenims, vykdantiems veiklą, skatinančią turizmą, veiklą, susijusią su menu ir dailiaisiais amatais Klaipėdos miesto istorinėse dalyse (Senamiestyje ir Centre).

Sako, kad sprendimo projektą svarstė Finansų ir ekonomikos komitetas. Sprendimo projektui pritarė, tik paprašė pateikti daugiau informacijos apie UAB „Bankroto valdyba“. Informuoja, kad pakartotinai patikrinus prekybos vietą nustatyta, jog bendrovės veikla atitinka lengvatos suteikimo reikalavimus.

NUSPRĘSTA. Pritarti sprendimo projektui. Priimti sprendimą dėl atleidimo nuo nekilnojamojo turto mokesčio mokėjimo:

„atleisti savivaldybės biudžeto sąskaita:

1. UAB „Klaipėdos antikvariatas“ (kodas 141539867), vykdančią antikvarinių daiktų mažmeninę prekybą Klaipėdos miesto istorinėje dalyje, adresu: Kurpių g. 2-1, Klaipėda, nuo 1560 Lt nekilnojamojo turto mokesčio, kurį sudaro 100 proc. deklaruotos sumos, mokėjimo už 2013 metus;

2. UAB „ŽALIASIS DRAKONAS“ (kodas 240764310), kurios nuosavybės teise priklausančiose patalpose Klaipėdos miesto istorinėje dalyje vykdoma mažos kavinukės veikla, adresu: Tiltų g. 13, Klaipėda, ir lauko kavinės veikla, adresu: Kurpių g. 8, Klaipėda, nuo 4956 Lt nekilnojamojo turto mokesčio, kurį sudaro 50 proc. deklaruotos sumos, mokėjimo už 2013 metus;

3. UAB „Tiltų baras“ (kodas 302573083), vykdančią lauko kavinės veiklą Klaipėdos miesto istorinėje dalyje, adresu: Tiltų g. 15, Klaipėda, nuo 592 Lt nekilnojamojo turto mokesčio, kurį sudaro 50 proc. deklaruotos sumos, mokėjimo už 2013 metus;

4. UAB „KLAIPĖDOS ŽUVĖDRA“ (kodas 140509173), vykdančią lauko kavinės veiklą ir teikiančią sanitarinių mazgų, atitinkančių higienos normas, viešas paslaugas Klaipėdos miesto istorinėje dalyje, adresu: Žvejų g. 7, Klaipėda, nuo apskaičiuotos 2212 Lt nekilnojamojo turto mokesčio sumos mokėjimo už 2013 metus;

5. UAB „UNIDA“ (kodas 140757998), vykdančią lauko kavinės veiklą Klaipėdos miesto istorinėje dalyje, adresu: H. Manto g. 38, Klaipėda, nuo 1070 Lt nekilnojamojo turto mokesčio, kurį sudaro 30 proc. apskaičiuotos sumos, mokėjimo už 2013 metus;

6. UAB „Zizi namai“ (kodas 302548315), vykdančią mažos kavinukės veiklą Klaipėdos miesto istorinėje dalyje, adresu: Sukilėlių g. 10, Klaipėda, nuo 1372 Lt nekilnojamojo turto mokesčio, kurį sudaro 50 proc. deklaruotos sumos, mokėjimo už 2013 metus;

7. UAB „BURĖ“ (kodas 140795746), vykdančią meno kūrinių galerijų veiklą ir mažos parduotuvėlės veiklą Klaipėdos miesto istorinėje dalyje, adresu: Tiltų g. 19, Klaipėda, nuo apskaičiuotos 3219 Lt nekilnojamojo turto mokesčio sumos mokėjimo už 2013 metus;

8. UAB „Bankroto vadyba“ (kodas 302347458), vykdančią mažos parduotuvėlės veiklą Klaipėdos miesto istorinėje dalyje, adresu: Tiltų g. 19, Klaipėda, nuo apskaičiuotos 1539 Lt nekilnojamojo turto mokesčio sumos mokėjimo už 2013 metus;

9. D. Strukčinskienės prekybinę firmą (kodas 140868799), vykdančią mažos parduotuvėlės veiklą Klaipėdos miesto istorinėje dalyje, adresu: Galinio Pylimo g. 5, Klaipėda, nuo 896 Lt nekilnojamojo turto mokesčio, kurį sudaro 50 proc. deklaruotos sumos, mokėjimo už 2013 metus;

10. A. K. *(duomenys neskelbtini)* ir K. M. *(duomenys neskelbtini)*, kuriemspo ½ nuosavybės teise priklausančiose patalpose vykdoma meno kūrinių galerijos veikla Klaipėdos miesto istorinėje dalyje, adresu: Galinio Pylimo g. 28, Klaipėda, nuo apskaičiuotos kiekvienam po 711 Lt, iš viso už šias patalpas – 1422 Lt nekilnojamojo turto mokesčio sumos mokėjimo už 2013 metus.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.“

BALSUOTA: už – 22, prieš – 0, susilaikė – 3.

9. SVARSTYTA. Dėl likviduotų dėl bankroto ir iš Juridinių asmenų registro išregistruotų įmonių skolų už vietinę rinkliavą už komunalinių atliekų surinkimą ir tvarkymą nurašymo

Pranešėja – D. Berankienė, Aplinkos kokybės skyriaus vedėja. Aiškina, kad sprendimo projekto esmė ir tikslas – leisti nurašyti UAB Klaipėdos regiono atliekų tvarkymo centrui likviduotų dėl bankroto ir iš Juridinių asmenų registro išregistruotų įmonių beviltiškas skolas už vietinę rinkliavą už komunalinių atliekų surinkimą ir tvarkymą.

Informuoja, kas sprendimo projektą svarstė Finansų ir ekonomikos bei Miesto ūkio ir aplinkosaugos komitetai. Miesto ūkio ir aplinkosaugos komiteto įpareigojimu sąrašas buvo peržiūrėtas. Atsižvelgiant į tai, siūlo iš sąrašo išbraukti 17 ir 22 numeriais pažymėtus juridinius asmenis, kadangi jie turi teisių perėmėjus.

M. Žilys klausia, už kokį laikotarpį yra susikaupusios skolos.

D. Berankienė sako, kad skolos susikaupusios nuo rinkliavos įvedimo (2008-07-01 – 2012-12-31).

A. Grublys klausia, kokių prevencinių priemonių imamasi, kad ateityje nereiktų skirti savivaldybės lėšų skolų nurašymui.

D. Berankienė sako, kad nuo 2010 m. rugsėjo prasidėjo rimtesnis skolų administravimas. Klaipėdos regiono atliekų tvarkymo centras vykdo teisminį skolų išieškojimą.

M. Žilys siūlo atsakingiems žmonėms savalaikiai fiksuoti skolininkus.

NUSPRĘSTA. Pritarti sprendimo projektui. Priimti sprendimą dėl likviduotų dėl bankroto ir iš Juridinių asmenų registro išregistruotų įmonių skolų už vietinę rinkliavą už komunalinių atliekų surinkimą ir tvarkymą nurašymo:

„leisti UAB Klaipėdos regiono atliekų tvarkymo centrui nurašyti likviduotų dėl bankroto ir iš Juridinių asmenų registro išregistruotų įmonių beviltiškas skolas už vietinę rinkliavą už komunalinių atliekų surinkimą ir tvarkymą (priedas).“

BALSUOTA: už – 21, prieš – 0, susilaikė – 0.

10. SVARSTYTA. Klaipėdos miesto savivaldybės tarybos 2010 m. gruodžio 23 d. sprendimo Nr. T2-361 „Dėl Mokinių vežiojimo organizavimo ir važiavimo išlaidų kompensavimo tvarkos aprašo patvirtinimo“ pakeitimas.

Pranešėjas – L. Dūda, Miesto ūkio departamento direktorius.

Aiškina, kad I-u sprendimo projekto variantu siūloma nustatyti važiavimo išlaidų kompensavimo kartus, t.y.:

– nustatyti, kad profesinio mokymo įstaigų bendrabučiuose gyvenantiems mokiniams, važiuojantiems mokinio pažymėjime nurodytu maršrutu, visos važiavimo išlaidos būtų kompensuojamos už dvi keliones per mėnesį;

– nustatyti, kad kaimuose ir miesteliuose gyvenantiems profesinio mokymo įstaigų mokiniams, šių įstaigų darbo dienomis važiuojantiems į įstaigą iki 40 km ir atgal mokinio pažymėjime nurodytu maršrutu, visos važiavimo išlaidos būtų kompensuojamos už aštuonias keliones per mėnesį.

Pažymi, kad Tvarkos apraše šiuo metu yra nustatyta, kad visos važiavimo išlaidos kompensuojamos Klaipėdos miesto savivaldybės teritorijoje, esančių vaikų globos įstaigų, bendrojo ugdymo, neformaliojo švietimo mokyklų mokiniams, gyvenantiems kitų savivaldybių teritorijose.

II-u sprendimo projekto variantu siūloma kompensuoti visas važiavimo išlaidas:

– profesinio mokymo įstaigų bendrabučiuose gyvenantiems mokiniams, važiuojantiems mokinio pažymėjime nurodytu maršrutu;

– kaimuose ir miesteliuose gyvenantiems profesinio mokymo įstaigų mokiniams, šių įstaigų darbo dienomis važiuojantiems į įstaigą iki 40 km ir atgal mokinio pažymėjime nurodytu maršrutu

Pažymi, kad Tvarkos apraše šiuo metu yra nustatyta, kad visos važiavimo išlaidos kompensuojamos Klaipėdos miesto savivaldybės teritorijoje, esančių vaikų globos įstaigų, bendrojo ugdymo, neformaliojo švietimo mokyklų mokiniams, gyvenantiems kitų savivaldybių teritorijose.

Informuoja, kad teismo nutartis – kompensuoti visas šių moksleivių važiavimo išlaidas ir tai numato įstatymas.

D. Kerekeš pažymi, kad teismo sprendime, kaip ir įstatyme, yra nurodyta, kad reikia kompensuoti visas išlaidas. Prašo Tarybos vykdyti ne tik įstatymą, bet ir teismo sprendimą. Siūlo apsispręsti dėl II varianto.

V. Grubliauskas siūlo apsispręsti, kurį sprendimo projekto variantą Taryba šiandien svarstys.

Z. Šličytė primena, kad Tarybos nariai prisiekė laikytis įstatymų ir Lietuvos Respublikos Konstitucijos, todėl siūlo balsuoti už II-ą sprendimo projekto variantą.

V. Grubliauskas sako, kad balsuojantieji „už“ pritartų I-am sprendimo projekto variantui, „prieš“ – II-am variantui. Balsavimu (už – 1, prieš – 21) nuspręsta svarstyti II-ą sprendimo projekto variantą.

NUSPRĘSTA. Pritarti sprendimo projekto II-am variantui. Priimti sprendimą dėl Klaipėdos miesto savivaldybės tarybos 2010 m. gruodžio 23 d. sprendimo Nr. T2-361 „Dėl Mokinių vežiojimo organizavimo ir važiavimo išlaidų kompensavimo tvarkos aprašo patvirtinimo“ pakeitimo:

1. Pakeisti Mokinių vežiojimo organizavimo ir važiavimo išlaidų kompensavimo tvarkos aprašą, patvirtintą Klaipėdos miesto savivaldybės tarybos 2010 m. gruodžio 23 d. sprendimu
Nr. T2-361 „Dėl Mokinių vežiojimo organizavimo ir važiavimo išlaidų kompensavimo tvarkos aprašo patvirtinimo“, ir išdėstyti jį nauja redakcija (pridedama).

2. Skelbti šį sprendimą Teisės aktų registre ir Klaipėdos miesto savivaldybės interneto tinklalapyje.

BALSUOTA: už – 21, prieš – 0, susilaikė – 1.

11. SVARSTYTA. Klaipėdos miesto tvarkymo ir švaros taisyklių patvirtinimas.

Pranešėja – I. Šakalienė, Miesto tvarkymo skyriaus vedėja. Aiškina, kad sprendimo projektu siekiama patvirtinti naujas Klaipėdos miesto tvarkymo ir švaros taisykles, atsiradus būtinybei suderinti taisyklių nuostatas su naujais galiojančiais norminiais aktais, t. y. pasikeitus žemės kasimo ir aptvėrimo darbų vykdymo tvarkos nuostatams, papildyti taisykles naujais terminais ir apibrėžimais, patikslinti teritorijų valymo ir tvarkymo terminus, įvesti naujus aktualius apibrėžimus, papildyti nuostata dėl Klaipėdos miesto sanitarijos ir higienos taisyklių laikymosi Klaipėdos miesto teritorijoje, patikslinti esamus ir numatyti naujus draudimus.

Informuoja, kad sprendimo projektą svarstė Miesto ūkio ir aplinkosaugos komitetas, jam pastabų negauta. Vyriausybės atstovė Klaipėdos apskrityje pateikė redakcinio pobūdžio pastabą: taisyklių 1-ą punktą papildyti žodžiais „faktiškai naudojamų“. Atsižvelgiant į šią pastabą siūlo sprendimo projekto 1-ą punktą išdėstyti taip: ”1. Klaipėdos miesto tvarkymo ir švaros taisyklės (toliau – Taisyklės) reglamentuoja priskirtų žemės sklypų, faktiškai naudojamų ir viešųjų teritorijų tvarkymo ir švaros ir kitus reikalavimus Klaipėdos mieste.„

V. Vareikis klausia, kokios teisinės nuobaudos yra taikomos tiems, kurie duoda išmaldą (32.18).

K. Vintilaitė sako, jei bus pritarta šiam sprendimo projektui, tai bus baudžiami ir imantys išmaldą, ir duodantys ją. Sankcija numatyta Administracinių teisės pažeidimų kodekse už Miesto tvarkymo ir švaros taisyklių pažeidimą.

A. Barbšys klausia, ar šiame projekte yra numatyta prievolė gyventojams tvarkyti savo kiemus.

I. Šakalienė sako, kad šitam projekte gyventojams perduoti kiemų priežiūrą prievolės nebėra numatyta.

V. Titovas klausia, ar taisyklių 5-ame ir 6-ame punktuose nekalbama apie prievolę gyventojams patiems tvarkyti kiemus.

I. Šakalienė sako, kad gyventojams prievolės tvarkyti kiemus šiose taisyklėse nelieka.

V. Čepas sako, kad 32.18 ir 32.19 taisyklių papunkčiuose yra kalbama apie tą patį, todėl 32.19 papunktis yra nereikalingas. Siūlo naują 32.18 punkto redakciją: „viešose vietose prašyti išmaldos ar ją duoti pinigais.“

V. Grubliauskas sako, kad taisykles tobulinti galima, tik reikia pateikti siūlymus Tarybos reglamento nustatyta tvarka.

I. Šakalienė sako, kad juristų nuostata yra, kad 32.19 papunktis turi likti.

M. Žilys klausia, ar gatvėje švenčių dienomis muzikuojantys gali rinkti aukas.

V. Grubliauskas pažymi, kad yra pateikęs siūlymą išbraukti 32.20 punktą, kuriuo draudžiama rinkti aukas už muzikavimą ir kitokius pasirodymus.

L. Petraitienė prašo pakomentuoti taisyklių 5 punktą: „5. Asmenys privalo užtikrinti švarą ir tvarką priskirtuose žemės sklypuose patys arba sudarydami sutartis su kitais asmenimis dėl tokių darbų atlikimo.“

I. Šakalienė sako, kad švarą ir tvarką asmenys privalo užtikrinti priskirtuose žemės sklypuose. Šiuo metu miete teritorijos yra priskirtos 10 valdų ir jos sutarčių pagrindu vykdo tas paslaugas. Gyventojams prievolės tvarkyti kiemus šiomis taisyklėmis neatsiranda.

V. Titovas prašo pakomentuoti taisyklių 6 punktą: „6. Bendrojo naudojimo objektų valdytojai užtikrina švarą ir tvarką daugiabučiams namams ir kitos paskirties pastatams, administruojamiems bendrojo naudojimo objektų valdytojų, priskirtuose žemės sklypuose.“

I. Šakalienė sako, kad bendrojo naudojimo teritorijų švarą užtikrina savivaldybė per rangovus.

Z. Šličytė sako, kad namų valdos rūpinasi bendrojo naudojimo teritorijų valymu, bet tuomet gyventojams atsiranda papildomas mokestis už kiemo valymą.

I. Šakalienė sako, kad Savivaldybė moka valdoms ir namų administratoriams už bendro naudojimo teritorijų priežiūrą.

J. Simonavičiūtė sako, kad nepriskirtas teritorijas valo miestas. Pagal senas taisykles, tie, kurie prisiskyrė teritorijas, jas ir valosi.

S. Budinas klausia, kuom skirias „elgetavimas“ nuo „kitokių pasirodymų gatvėse“
(32.20 p.).

I. Šakalienė siūlo nebediskutuoti dėl šio papunkčio, kadangi yra mero pasiūlymas išbraukti jį iš taisyklių.

V. Lupeika pritaria draudimui elgetauti. Prašo išaiškinti, ką reiškia „maudymasis fontanuose“.

V. Vareikis sako, kad elgetų nėra totalitarinėse valstybėse. Teigia, kad turi teisę ir prašyti išmaldą, ir duoti auką. Nepritaria 32.18 papunkčio redakcijai ir, kadangi negali dabar pateikti siūlymo jį išbraukti, nebalsuos už šį sprendimo projektą. Siūlo atidėti taisyklių svarstymą.

R. Staševičiūtė sako, kad vargšus laisvanoriškai galima paremti per maisto bankus, visuomenines organizacijas. Pažymi, kad miestiečiai neturi būti įkaitais valkataujančių netoleruotinam gyvenimo būdui.

V. Čepas nepritaria 32.18 ir 32.20 papunkčių redakcijoms. Sako, kad negalima uždrausi žmogui daryti gerus darbus. Siūlo taisyklių 32.18 papunktį išdėstyti taip: „viešose teritorijose prašyti išmaldos ar duoti pinigus.“

I. Šakalienė sako, kad galima atsižvelgti į V. Čepo siūlymą.

A. Šulcas sako, kad kiekvienas turi teisę prašyti išmaldos, ir turi teisę aukoti, tačiau tai turi būti daroma nepažeidžiant viešosios tvarkos. Nepritaria V. Čepo siūlymui, nes tuomet būtu legalu alkoholikui duoti alkoholio.

V. Plečkaitis siūlo išbraukti 32.18 papunktį, kadangi nepritaria draudimui duoti aukas.

V. Lupeika sako, kad nuo elgetavimo netoli iki valkatavimo. Mieste klesti ne elgetavimas, o valkatavimas.

M. Žilys pritaria V. Vareikio siūlymui išbraukti 32.18 papunktį. Kad prieiti prie bendro sprendimo 32.19 papunktyje siūlo įrašyti: „senamiestyje elgetauti ir rinkti, prašyti išmaldos“.

L. Petraitienė sako, kad elgetaujantys mieste elgiasi įžūliai, todėl siūlo palikti 32.18 papunktį.

A. Vaišvila sako, kad Miesto ūkio ir aplinkosaugos komitetas neatkreipė dėmesio į punktus, kuriuose kalbama apie elgetavimą, todėl siūlo atidėti klausimo svarstymą.

A. Barbšys siūlo nutraukti diskusijas ir pritarti pateiktam sprendimo projektui be pakeitimų.

A. Šulcas siūlo pritarti sprendimo projektui.

V. Grubliauskas siūlo atsiimti siūlymą dėl klausimo svarstymo atidėjimo. Sako, kad sprendimą bus galima koreguoti kitame Tarybos posėdyje.

A. Vaišvila atsiima siūlymą atidėti klausimo svarstymą.

V. Titovas sutinka, jog sprendimą galima koreguoti kitame posėdyje, tačiau siūlo neriboti Tarybos nario teisių dėl siūlymų teikimo.

I. Šakalienė siūlo, atsižvelgiant į Vyriausybės atstovo Klaipėdos apskrityje pastabą, taisyklių 1-ą punktą išdėstyti nauja redakcija: „1. Klaipėdos miesto tvarkymo ir švaros taisyklės (toliau – Taisyklės) reglamentuoja priskirtų žemės sklypų, faktiškai naudojamų ir viešųjų teritorijų tvarkymo ir švaros ir kitus reikalavimus Klaipėdos mieste.“ Bendru sutarimu pritarta siūlymui.

V. Grubliauskas siūlo išbraukti taisyklių 32.20 papunktį: „32.20. aktyviai rinkti aukas už muzikavimą ar kitokius pasirodymus gatvėse ir aikštėse. Aktyviu aukų rinkimu laikomas aukų rinkimas už muzikavimą ar kitokius pasirodymus gatvėse ir aikštėse žodžiu ar kitais veiksmais priekabiaujant prie praeivių, garsiai šūkaujant ar vartojant necenzūrinius žodžius, prašant išmaldos prieinant prie praeivių, taip pat kitaip atliekant įžūlius veiksmus.“ Bendru sutarimu pritarta siūlymui.

NUSPRĘSTA.

11.1. Pritarti sprendimo projektui (su pakeitimais). Priimti sprendimą dėl Klaipėdos miesto tvarkymo ir švaros taisyklių patvirtinimo:

„1. Patvirtinti Klaipėdos miesto tvarkymo ir švaros taisykles (pridedama).

2. Pripažinti netekusiu galios Klaipėdos miesto savivaldybės tarybos 2008 m. kovo 6 d. sprendimą Nr. T2-55 „Dėl Klaipėdos miesto tvarkymo ir švaros taisyklių patvirtinimo“ su visais pakeitimais ir papildymais.

3. Skelbti šį sprendimą Teisės aktų registre ir Klaipėdos miesto savivaldybės interneto tinklalapyje.„

BALSUOTA: už – 17, prieš – 3, susilaikė – 1.

12. SVARSTYTA. Iš Savivaldybės biudžeto išlaikomų biudžetinių įstaigų automobilių įsigijimas, nuoma arba nuoma pagal veiklos nuomos sutartis.

Pranešėja – G. Paulikienė, Turto skyriaus vedėja. Aiškina, kad sprendimo projektas teikiamas, siekiant nustatyti iš savivaldybės biudžeto išlaikomų biudžetinių įstaigų lengvųjų automobilių įsigijimo, nuomos ar nuomos pagal veiklos nuomos sutartis bei naudojimo nuostatas.

NUSPRĘSTA. Pritarti sprendimo projektui. Priimti sprendimą dėl iš Savivaldybės biudžeto išlaikomų biudžetinių įstaigų automobilių įsigijimo, nuomos arba nuomos pagal veiklos nuomos sutartis:

„1. Nustatyti, kad:

1.1. Iš Klaipėdos miesto savivaldybės (toliau – Savivaldybė) biudžeto išlaikomos biudžetinės įstaigos lengvuosius automobilius įsigyja, nuomojasi arba nuomojasi pagal veiklos nuomos sutartis, vadovaudamosi Lietuvos Respublikos viešųjų pirkimų įstatymu.

1.2. Iš Savivaldybės biudžeto išlaikomos biudžetinės įstaigos ne brangesnius kaip 60 tūkst. litų (be pridėtinės vertės mokesčio) lengvuosius automobilius, turinčius ne daugiau kaip 5 sėdimas vietas, ir kitus lengvuosius automobilius, ne brangesnius kaip 90 tūkst. litų (be pridėtinės vertės mokesčio), gali įsigyti, nuomotis arba nuomotis pagal veiklos nuomos sutartį tik gavusios Savivaldybės administracijos direktoriaus leidimą, o brangesnius kaip 60 tūkst. litų (be pridėtinės vertės mokesčio) lengvuosius automobilius, turinčius ne daugiau kaip 5 sėdimas vietas, ir kitus lengvuosius automobilius, brangesnius kaip 90 tūkst. litų (be pridėtinės vertės mokesčio), – tik gavusios Savivaldybės tarybos leidimą.

2. Nustatyti iš Savivaldybės biudžeto išlaikomoms biudžetinėms įstaigoms išlaidų tarnybiniams lengviesiems automobiliams išlaikyti, nuomotis arba nuomotis pagal veiklos nuomos sutartį dydį – iki 1 procento asignavimų darbo užmokesčiui.

3. Įpareigoti iš Savivaldybės biudžeto išlaikomų biudžetinių įstaigų vadovus iki 2014 m. liepos 1 d. patvirtinti savo įstaigos tarnybinių lengvųjų automobilių naudojimo taisykles atsižvelgiant į Lietuvos Respublikos Vyriausybės 2009 m. gegužės 27 d. nutarimu Nr. 543 patvirtintų Pavyzdinių tarnybinių lengvųjų automobilių naudojimo biudžetinėse įstaigose taisyklių nuostatas.

4. Pavesti Savivaldybės administracijos direktoriui atlikti sprendimo 3 punkto vykdymo kontrolę.

5. Pripažinti netekusiu galios Klaipėdos miesto savivaldybės tarybos 2007 m. gruodžio 20 d. sprendimą Nr. T2-424 „Dėl Iš savivaldybės biudžeto išlaikomų biudžetinių įstaigų lengvųjų automobilių naudojimo taisyklių tvirtinimo“.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 21, prieš – 0, susilaikė – 2.

13. SVARSTYTA. Pritarimas sutarties projektui.

Pranešėja – G. Paulikienė, Turto skyriaus vedėja. Aiškina, kad siekiant išvengti teisminio bylinėjimosi ir papildomų su bylinėjimusi susijusių išlaidų, siūloma sudaryti taikos sutartį su UAB „Naujakiemio vaistinė“ dėl įsipareigojimų įvykdymo išdėstymo. Atsižvelgiant į sunkią UAB „Naujakiemio vaistinė“ finansinę padėtį ir į tai, kad bendrovė, pagal Klaipėdos miesto apylinkės teismo 2013-10-31 nutartimi patvirtintą taikos sutartį dėl koncesijos atlygio įsiskolinimo , pagal patvirtintą grafiką laiku moka minėtą įsiskolinimą (viso 100723,44 Lt), siūloma pritarti pridedamam taikos sutarties projektui.

NUSPRĘSTA. Pritarti sprendimo projektui. Priimti sprendimą dėl pritarimo sutarties projektui:

„1. Pritarti Taikos sutarties projektui (pridedama).

2. Įgalioti Klaipėdos miesto savivaldybės administracijos direktorių pasirašyti 1 punkte nurodytą Taikos sutarties projektą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 22, prieš – 0, susilaikė – 0.

14. SVARSTYTA. Turto perdavimas valdyti, naudoti ir disponuoti patikėjimo teise.

Pranešėja – G. Paulikienė, Turto skyriaus vedėja. Aiškina, kad sprendimo projektu siekiama perduoti Klaipėdos miesto socialinės paramos centrui ir Neįgaliųjų centrui „Klaipėdos lakštutė“ valdyti, naudoti ir disponuoti patikėjimo teise Klaipėdos miesto savivaldybės administracijos nupirktą ilgalaikį ir trumpalaikį materialųjį turtą.

NUSPRĘSTA. Pritarti sprendimo projektui. Priimti sprendimą dėl turto perdavimo valdyti, naudoti ir disponuoti patikėjimo teise:

„1. Perduoti Klaipėdos miesto savivaldybės biudžetinėms įstaigoms valdyti, naudoti ir disponuoti patikėjimo teise Klaipėdos miesto savivaldybei nuosavybės teise priklausantį ilgalaikį materialųjį turtą, kurio bendra įsigijimo vertė – 41 396, 45 Lt, bendra likutinė vertė – 41 396,45 Lt, ir trumpalaikį materialųjį turtą, kurio bendra įsigijimo vertė – 7 890,25 Lt (priedas).

2. Įgalioti Klaipėdos miesto savivaldybės administracijos direktorių pasirašyti sprendimo 1 punkte nurodyto turto priėmimo ir perdavimo aktus.

3. Skelbti šį sprendimą Klaipėdos miesto savivaldybės interneto tinklalapyje.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 22, prieš – 0, susilaikė – 0.

15. SVARSTYTA. Pripažinto netinkamu (negalimu) naudoti valstybei nuosavybės teise priklausančio nematerialiojo ir ilgalaikio materialiojo turto nurašymas ir likvidavimas.

Pranešėja – G. Paulikienė, Turto skyriaus vedėja. Aiškina, kad sprendimo projektas teikiamas, siekiant nurašyti pripažintą netinkamu (negalimu) naudoti valstybei nuosavybės teise priklausantį Klaipėdos miesto savivaldybės patikėjimo teise valdomą, ir šiuo metu savivaldybės biudžetinės įstaigos Klaipėdos „Aukuro“ gimnazijos naudojamą nematerialųjį ir ilgalaikį materialųjį turtą – kompiuterius bei programinę įrangą.

NUSPRĘSTA. Pritarti sprendimo projektui. Priimti sprendimą dėl pripažinto netinkamu (negalimu) naudoti valstybei nuosavybės teise priklausančio nematerialiojo ir ilgalaikio materialiojo turto nurašymo ir likvidavimo:

„1. Nurašyti pripažintą netinkamu (negalimu) naudoti dėl fizinio ir funkcinio (technologinio) nusidėvėjimo valstybei nuosavybės teise priklausantį ir Klaipėdos miesto savivaldybės patikėjimo teise valdomą nematerialųjį ir ilgalaikį materialųjį turtą (turtu naudojasi savivaldybės biudžetinė įstaiga Klaipėdos „Aukuro“ gimnazija), kurio bendra nematerialiojo ir ilgalaikio materialiojo turto įsigijimo vertė – 14688,70 Lt, likutinė vertė 2014 m. vasario 1 d. – 0,00 Lt (priedas).

2. Pavesti Klaipėdos miesto savivaldybės administracijai organizuoti 1 punkte nurodyto turto perdavimą atliekų tvarkytojams, nurašymą ir likvidavimą.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“.

BALSUOTA: už – 22, prieš – 0, susilaikė – 0.

16. SVARSTYTA. Leidimas privatizuoti (pirkti) gyvenamąsias patalpas.

Pranešėja – G. Paulikienė, Turto skyriaus vedėja. Aiškina, kad sprendimu siekiama įgyvendinti savivaldybės gyvenamųjų patalpų nuomininkų prašymus dėl leidimo privatizuoti (pirkti) nuomojamas savivaldybei nuosavybės teise priklausančias gyvenamąsias patalpas, atlikti privatizavimo procedūras.

NUSPRĘSTA. Pritarti sprendimo projektui. Priimti sprendimą dėl leidimo privatizuoti (pirkti) gyvenamąsias patalpas:

„leisti privatizuoti (pirkti) savivaldybei nuosavybės teise priklausančias gyvenamąsias patalpas:

1. A. L., (*duomenys neskelbtini*), Klaipėdoje, 72,18 kv. metro ploto gyvenamosios patalpos, unikalus Nr. (*duomenys neskelbtini*), namo statybos metai – 1995. Kaina – 9016,73 Lt (devyni tūkstančiai šešiolika litų 73 ct);

2. D. V. K., (*duomenys neskelbtini*), Klaipėdoje, 70,78 kv. metro ploto gyvenamosios patalpos, unikalus Nr. (*duomenys neskelbtini*), namo statybos metai – 1981. Kaina – 2598,54 Lt (du tūkstančiai penki šimtai devyniasdešimt aštuoni litai 54 ct);

3. E. P., (*duomenys neskelbtini*), Klaipėdoje, 32,73 kv. metro ploto gyvenamosios patalpos, unikalus Nr. (*duomenys neskelbtini*), namo statybos metai – 1975. Kaina – 1273,79 Lt (vienas tūkstantis du šimtai septyniasdešimt trys litai 79 ct);

4. M. C., (*duomenys neskelbtini*), Klaipėdoje, 33,37 kv. metro ploto gyvenamosios patalpos, unikalus Nr. (*duomenys neskelbtini*), namo statybos metai – 1976. Kaina – 1328,35Lt (vienas tūkstantis trys šimtai dvidešimt aštuoni litai 35 ct).

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 22, prieš – 0, susilaikė – 0.

17. SVARSTYTA. Pritarimas dalyvauti partnerio teisėmis *URBACT* projekte „Sveikas senėjimas“.

Pranešėja – A. Daujotienė, Socialinių reikalų departamento direktorė. Aiškina, kad sprendimo projekto tikslas – pritarti BĮ Klaipėdos miesto visuomenės sveikatos biuro dalyvavimui partnerio teisėmis URBACT projekte „Sveikas senėjimas“. Šiuo projekto metu įgyvendinamomis veiklomis siekiama senyvo amžiaus asmenis įtraukti į įvairesnes sveikatos stiprinimo sritis. Todėl URBACT projekto „Sveikas senėjimas“ dalyvaujančių partnerių patirties sklaida prisidėtų prie senjorų įvairiapusės ir tikslinės sveikatos stiprinimo veiklos plėtros. Klaipėdoje nuo visų gyventojų 23,71 proc. sudaro vyresni nei 60 metų gyventojai. Klaipėdos mieste per įvairias sveikatinimo veiklas ir programas siekiama įtraukti kuo didesnę dalį asmenų, priklausančių šiai tikslinei grupei. Didžioji veiklų dalis nukreipta į fizinio aktyvumo skatinimą senjorų tarpe bei sveikatos raštingumo didinimą. Siekiama, kad šios tikslinės grupės atstovai būtų įtraukti į įvairesnes sveikatos stiprinimo sritis, todėl partnerių ir URBACT projekto „Sveikas senėjimas“ metu įgyta patirtis prisidėtų prie senjorų įvairiapusės ir tikslinės sveikatos stiprinimo veiklos plėtros.

1. Barbšys klausia, kas įgyvendins šį projektą.

A. Daujotienė sako, kad Sveikatos biuras šį projektą ruošė, be to daug dirba su senjorais, todėl įgyvendinime turėtų dalyvauti šio biuro specialistai.

NUSPRĘSTA. Pritarti sprendimo projektui. Priimti sprendimą dėl pritarimo dalyvauti partnerio teisėmis *URBACT* projekte „Sveikas senėjimas“:

„pritarti BĮ Klaipėdos miesto visuomenės sveikatos biuro dalyvavimui partnerio teisėmis

URBACT projekte „Sveikas senėjimas“.“

BALSUOTA: už – 21, prieš – 0, susilaikė – 1.

18. SVARSTYTA. Klaipėdos miesto savivaldybės tarybos 2011 m. gegužės 27 d. sprendimo Nr. T2-170 „Dėl Klaipėdos miesto savivaldybės bendruomenės sveikatos tarybos sudarymo“ pakeitimas.

Pranešėja – J. Asadauskienė, Sveikatos apsaugos skyriaus vedėja. Aiškina, kad Klaipėdos miesto visuomenės sveikatos biuro 2014-02-13 raštu prašoma į Bendruomenės sveikatos tarybos sudėtį įtraukti Jūratę Grubliauskienę – tiesioginę atstovę nuo įstaigos, įgyvendinančios visuomenės sveikatos priežiūros funkcijas Klaipėdos mieste.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2011 m. gegužės 27 d. sprendimo Nr. T2-170 „Dėl Klaipėdos miesto savivaldybės bendruomenės sveikatos tarybos sudarymo“ pakeitimo:

„pakeisti Klaipėdos miesto savivaldybės tarybos 2011 m. gegužės 27 d. sprendimu Nr. T2‑170 „Dėl Klaipėdos miesto savivaldybės bendruomenės sveikatos tarybos sudarymo“ patvirtintos Klaipėdos miesto savivaldybės bendruomenės sveikatos tarybos sudėtį – išbraukti Inetą Pačiauskaitę ir įrašyti Jūratę Grubliauskienę, BĮ Klaipėdos miesto visuomenės sveikatos biuro direktorę.

Šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka Klaipėdos apygardos administraciniam teismui.“

BALSUOTA: už – 22, prieš – 0, susilaikė – 0.

19. SVARSTYTA. Klaipėdos miesto savivaldybės tarybos 2011 m. gegužės 27 d. sprendimo Nr. T2-185 „Dėl Jūrinės kultūros koordinacinės tarybos sudėties patvirtinimo“ pakeitimas.

Pranešėjas – V. Pakalniškis, Kultūros skyriaus vyr. specialistas. Aiškina, kad sprendimo projektu siūloma, kad Paveldosaugos skyriaus vedėjas Vitalijus Juška pakeistų Jūrinės kultūros koordinacinėje taryboje Editą Petrauskienę.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2011 m. gegužės 27 d. sprendimo Nr. T2-185 „Dėl Jūrinės kultūros koordinacinės tarybos sudėties patvirtinimo“ pakeitimo:

„pakeisti Jūrinės kultūros koordinacinės tarybos sudėtį, patvirtintą Klaipėdos miesto savivaldybės tarybos 2011 m. gegužės 27 d. sprendimu Nr. T2-185 „Dėl Jūrinės kultūros koordinacinės tarybos sudėties patvirtinimo“, – išbraukti iš nurodytos tarybos Editą Petrauskienę ir įrašyti į ją Vitalijų Jušką, Klaipėdos miesto savivaldybės administracijos Urbanistinės plėtros departamento Paveldosaugos skyriaus vedėją.“

BALSUOTA: už – 23, prieš – 0, susilaikė – 0.

20. SVARSTYTA. Dėl Klaipėdos miesto savivaldybės tarybos 2011 m. lapkričio 24 d. sprendimo Nr. T2-383 „Dėl Klaipėdos miesto tautinių mažumų tarybos prie Klaipėdos miesto savivaldybės tarybos sudėties patvirtinimo“ pakeitimas.

Pranešėjas – V. Pakalniškis, Kultūros skyriaus vyr. specialistas. Aiškina, kad sprendimo projektu siekiama pakeisti Tautinių mažumų tarybos prie Klaipėdos miesto savivaldybės tarybos sudėtį.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2011 m. lapkričio 24 d. sprendimo Nr. T2-383 „Dėl Klaipėdos miesto tautinių mažumų tarybos prie Klaipėdos miesto savivaldybės tarybos sudėties patvirtinimo“ pakeitimo:

„pakeisti Klaipėdos miesto tautinių mažumų tarybos prie Klaipėdos miesto savivaldybės tarybos sudėtį, patvirtintą Klaipėdos miesto savivaldybės tarybos 2011 m. lapkričio 24 d. sprendimu Nr. T2‑383 „Dėl Klaipėdos miesto tautinių mažumų tarybos prie Klaipėdos miesto savivaldybės tarybos sudėties patvirtinimo“, – išbraukti iš nurodytos tarybos Valentiną Palatnikovą ir įrašyti į ją Jekateriną Smirnovą, Klaipėdos ukrainiečių bendrijos pirmininkę, Pabaltijo ukrainiečių asociacijos narę.“

BALSUOTA: už – 23, prieš – 0, susilaikė – 0.

21. SVARSTYTA. Klaipėdos miesto savivaldybės tarybos 2011 m. balandžio 28 d. sprendimo Nr. T2-128 „Dėl Klaipėdos miesto savivaldybės tarybos komitetų sudėčių patvirtinimo“ pakeitimas.

Pranešėja – V. Žvikienė, Tarybos sekretorė. Aiškina, kad sprendimo projektu siekiama pakeisti Teritorijų planavimo komiteto sudėtį. Nutrūkus prieš terminą Tarybos nario Aleksandro Michailovo įgaliojimams ir Tarybos nariu tapus Maksimui Rusakovui, sprendimo projektu siūloma pakeisti Teritorijų planavimo komiteto sudėtį.

NUSPRĘSTA. Pritarti sprendimo projektui. Priimti sprendimą dėl Klaipėdos miesto savivaldybės tarybos 2011 m. balandžio 28 d. sprendimo Nr. T2-128 „Dėl Klaipėdos miesto savivaldybės tarybos komitetų sudėčių patvirtinimo“ pakeitimo:

„pakeisti Klaipėdos miesto savivaldybės tarybos 2011 m. balandžio 28 d. sprendimu
Nr. T2-128 „Dėl Klaipėdos miesto savivaldybės tarybos komitetų sudėčių patvirtinimo“ patvirtintą Teritorijų planavimo komiteto sudėtį – išbraukti Aleksandrą Michailovą ir įrašyti Maksimą Rusakovą.“

BALSUOTA: už – 20, prieš – 1, susilaikė – 2.

Posėdis baigėsi 15.30 val.

|  |  |
| --- | --- |
| Posėdžio pirmininkas | Vytautas Grubliauskas |

|  |  |
| --- | --- |
| Tarybos sekretorė |  Vaida Žvikienė  |
|  |  |

V. Palaimienė, tel. 39 60 69